
Tervminta felismerés C++ programokban

A dolgozatomban ismertetem a tervminták felépítését, és szerepüket a programkód megértésében. Bemutatok néhány tervminta részletes, felismerésükhöz használható jellemzését. A jellemzőkben használt lekérdezésekről található egy összefoglaló azok Clang-beli megfelelőivel. Továbbá a felhasznált segédfüggvényekről egy rövid leírás is olvasható azok használatával. Az absztrakt szintaxis fában megadott jellemzők, és a megfeleltetések felhasználásával elkészítettem a prototípus programot.
Az absztrakt szintaxis fa alapján felállított szabályrendszer elég precíz ahhoz, hogy a tervmintákat nagy biztonsággal azonosítani lehessek velük. Ezt a sikert a prototípus program eredménye is mutatja. A prototípus programot interfész módosítással be lehet építeni a gRocker nevű C++ forráskód megértését segítő eszközbe.
Az elkészített prototípus programot kipróbáltam egy nagy, 100 ezer soron programon, és a benne szereplő összes egyke, sablon művelet, állapot és összetétel tervmintát felismerte. A programban található 50 osztály közül 35 volt része valamilyen tervmintának.
Néhány tervminta felépítésében csak árnyalatnyi különbség van. Ez bizonyos szempontból hátrány, de vannak előnyei is. Hátrány az, hogy így nehéz különbséget tenni a felismert tervmintákban, és ez hibás eredményt produkálhat -- például a Állapot és a Stratégia tervminták. Az előny azonban csak implementálásnál mutatja meg magát: hasonló a felismeréshez szükséges kód, rengeteg közös kód van, amiket ki lehet emelni segédfüggvényekbe. Mivel nagyon sok kód kiemelhető, de ezek jórészt egyformák, ezért aránylag kevés függvény jön létre. Ezeket a függvényeket kiválóan lehet optimalizálni, és nem fáradtságos munka, hiszen nem kell sok függvénnyel foglalkozni.
További előny, hogy a reprezentáció lecserélése így egyszerű, mert a reprezentációtól függő kód nagy része átkerült a segédfüggvényekbe. A Clang szintaxis fájától nagyban eltérő adatbázisos reprezentáció az általam használt lekérdezésekre jóval optimálisabb megoldást kínál.



